# 

# ПРАВИЛНИК

# ЗА УПРАВЛЕНИЕ, СТРУКТУРА И КРИТЕРИИ НА СИСТЕМА ЗА ОЦЕНЯВАНЕ И ПОДДЪРЖАНЕ НА КАЧЕСТВОТО НА ОБУЧЕНИЕ И АКАДЕМИЧНИЯ СЪСТАВ В МЕДИЦИНСКИ УНИВЕРСИТЕТ-СОФИЯ

# 

# ПРЕАМБЮЛ

Медицински университет - София подготвя специалисти със знания, компетентности и умения, в съответствие с общоприети европейски и световни стандарти за университетско образование, на основата на традициите и постиженията, при използване на съвременни методи и средства за обучение.

Отчитайки, индивидуалните възможности, потребности и интереси на студентите и академичния състав, Медицински университет-София подготвя във всички акредитирани форми на обучение по предмета на своята дейност, висококвалифицирани специалисти от всички образователно-квалификационни и научни степени, за нуждите на българската, световна медицинска наука, практика и частния бизнес.

За посрещане на предизвикателствата на бързоразвиващата се и непрекъснато усъвършенстваща се система за обучение, университетът взе стратегическо решение и разработи и внедри в обучението, система за управление на качеството, представляваща обективна основа за устойчиво, планомерно и непрекъснато развитие и усъвършенстване.

Политиката по осигуряване на качеството на обучение е ориентирана да създаде условия за стабилно и ефективно функциониране на Медицински Университет - София в бъдеще, в съответствие със стандартите и насоките за осигуряване на качеството в европейското пространство за висше образование (ЕПВО).

Ръководство на Медицински Университет - София декларира своята ангажираност към разработването, внедряването и ефективното функциониране на системата за осигуряване на качеството на обучение, насочена към удовлетворяване на изискванията на потребителите.

Политиката на Медицински университет - София за осигуряване на качеството е публично оповестена и е в съответствие с неговата мисия, цели и задачи.

# I. СИСТЕМА ЗА ОЦЕНЯВАНЕ И ПОДДЪРЖАНЕ КАЧЕСТВОТО НА ОБУЧЕНИЕ (СОПКО) В МУ-СОФИЯ

Чл. 1. Системата се изгражда с участието на всички и се приема от всички, за които се отнася.

Чл. 2. Действието на системата се разпростира върху всички звена на университета.

Чл. 3. Чрез СОПКО се анализира състоянието на всички елементи на системата – материална и информационна база, учебно съдържание, академичен състав, управление на звената, финансови ресурси и други.

Чл. 4. Осигуряването на качеството изисква да се въздейства върху всички страни и фактори, влияещи върху качеството.

Чл. 5. Силно чувствителен и най-ефективен фактор, който дава сигурен и бърз резултат в подобряване на качеството, е оценяването на качеството и използването на резултатите от оценката на неговото управление за въздействие върху мотивацията на участниците в обучението.

Чл.6. Към СОПКО се включва и информационна система, която използва печатни, аудиовизуални, електронни, интерактивни и УЕБ-базирани методи за обмен на информация.

# II. АДМИНИСТРАТИВНА СТРУКТУРА НА СИСТЕМАТА

Чл.7. Организационната структура на СОПКО в Медицински университет - София използва съществуващи и нови структурни единици – органи за управление на качеството.

Чл.8. Съществуващите структурни единици са колективните и индивидуални органи за управление на три нива – университет, основни структурни звена и катедри/специалности, които освен известните, поемат и нови функции, произтичащи от целите и задачите на СОПКО.

Чл.9. Структурни единици на трите нива са:

* Университетска комисия за управление и оценка на качеството на учебния процес (УКУОКУП);
* Комисии по качеството в основните структурни звена в МУ – София;
* Отговорник по качеството към катедра/специалност.

Чл. 10. (1) По предложение на Ректора, Академичният съвет утвърждава състава на Университетска комисия за управление и оценка на качеството на учебния процес (УКУОКУП).

(2) Ректорът упражнява контрол върху дейността на УКУОКУП, като може да ѝ възлага задачи и следи за тяхното изпълнение, да санкционира по административен ред членовете и да прави промени в състава ѝ.

(3) УКУОКУП докладва на Ректора за хода, изпълнението и проблемите, възникнали по поставените задачи, които Ректорът внася при необходимост за разглеждане от Академичния съвет.

Чл. 11. (1) По предложение на Декана (Директора), Факултетният съвет (Съвет на департамент, колеж, филиал) избира Комисия по качеството в основното структурно звено и определя нейните статут, задачи и правомощия, в състав:

1. Председател - хабилитиран преподавател, който не е избран или назначен на ръководна длъжност;
2. Заместник-председател - хабилитиран преподавател, отговарящ за учебната дейност в съответното структурно звено;
3. Отговорници по качеството по катедри/специалности;
4. Представители на студентите и докторантите; като представителите на студентите се определят от Студентския съвет при МУ-София, в тясно взаимодействие с ръководството на структурата.
5. Представител на администрацията от учебен отдел;
6. Потребител на кадри или представител на професионална организация.

(2) Деканът (Директорът) упражнява контрол върху дейността на съответната комисия по качеството, като може да й възлага задачи в обсега на нейните правомощия и да следи за изпълнението им.

(3) Комисията по качеството на основното структурно звено два пъти годишно (след края на семестрите) депозира обобщен доклад при Декана (Директора) за хода, изпълнението и трудностите по оценката и поддържането на качеството, който внася за разглеждане от Факултетния съвет (Съвета на департамента, колежа, филиала), а след всеки семестър депозира в УКУОКУП обобщените резултати от работата, изводите и препоръките за поддържане и подобряване на качеството на обучението в основното структурно звено. Комисията по качеството в структурно звено е подчинена на УКУОКУП.

Чл. 12. (1) По предложение на ръководителя на катедрата/специалността, катедреният съвет/съвет на специалността избира отговорник по качеството (ОК).

(2) Ръководителят на катедрата/специалността упражнява контрол върху дейността на ОК, може да му възлага задачи в обсега на неговите правомощия и да следи за изпълнението им, да санкционира по административен ред ОК и да прави предложения за смяната му.

(3) ОК представя на Ръководителя на катедрата/специалността обобщен доклад за хода на учебния процес и за изпълнението на учебните програми, в края на всеки семестър, относно изпълнението и трудностите по оценката и поддържането на качеството, който ръководителят внася за разглеждане и утвърждаване от Катедрения съвет/Съвет на специалността.

(4) ОК депозира приетите обобщени доклади в Комисията по качество на съответното структурно звено за резултатите от работата, изводите и препоръките за поддържане и подобряване на качеството на обучение в катедрата/специалността.

# III. ФУНКЦИИ НА АДМИНИСТРАТИВНИТЕ ЗВЕНА ПО КАЧЕСТВОТО

Чл.13. Функциите са:

1. Изготвяне на предложения за подготовка на институционална и програмни акредитации;
2. Изработване проект за актуализация на университетски академични стандарти;
3. Провеждане на анкети и обработка на резултатите от обратната връзка със студентите, преподавателите и потребителите на кадри;
4. Разработване на проекти за актуализация на нормативната база по качеството;
5. Разработване на процедури и инструментариум за събиране на валидни данни за качеството;
6. Вътрешни периодични прегледи на университетските учебни курсове;
7. Провеждане по предварително утвърден график, на вътрешен одит на основните звена в структурата на МУ с последващ анализ и оценка на резултатите;
8. Осъществяване на планирани дейности свързани с резултатите от самооценяване и външни оценки;
9. Тематични проверки по решение на Комисията по качество;
10. Организиране и провеждане на периодични срещи на студентите с академичните ръководства за поставяне и решаване на проблеми, свързани с качеството на обучение;
11. Разработване на инструментариум за събиране на валидни данни и поддържане на актуални сведения в информационната система за качество;
12. Мониторинг на ефекта от управляващите въздействия и корективни действия за подобряване на качеството;
13. Периодично оповестяване на най-добрите специалности, учебни курсове и преподаватели;
14. Разпространение на добрия опит в политиката по управление на качеството в университета;
15. Публикуване на обобщени резултати чрез информационните средства на СОПКО;

# IV. ЦЕЛИ И ЗАДАЧИ НА СОПКО

Чл. 14. (1) Главна цел на СОПКО е постигане и поддържане на качество на обучението, съответстващо на европейските, национални и университетски стандарти;

(2) Основни задачи на СОПКО:

1. Проучване и въвеждане на академични стандарти в качеството на обучение на сродни специалности във водещи европейски университети;
2. Осигуряване на ефективна обратна връзка със студентите, работодателите и професионални организации.

# V. ОСНОВНИ ПРИНЦИПИ ЗА ПОСТИГАНЕ И ПОДДЪРЖАНЕ НА ВИСОКО КАЧЕСТВО НА ОБУЧЕНИЕТО

Чл. 15. (1) Смисълът от прилагането на СОПКО е постигане и поддържане на високо качество на учебния процес.

(2) Основните фактори за това са:

1. прилагане на европейски стандарти при обучението;
2. актуалност на учебните планове и програми;
3. осъвременяване на учебното съдържание;
4. квалификация и подготовка на преподавателите;
5. прилагане на съвременно дигитално и интерактивно преподаване на учебния материал;
6. провеждане на анкетни проучвания свързани с качеството на обучение;
7. ниво на материалната база;

(3) Принципи, влияещи върху качеството на обучение в МУ-София:

1. поддържане на академични стандарти за оценка на качеството и тяхното непрекъснато актуализиране;
2. актуалност на критериите, методите и процедурите за оценяване;
3. обратна връзка между студентите, преподавателите и академичното ръководство на университета;
4. мотивация на студентите чрез обективизиране на оценките;
5. мотивация на преподавателите чрез обективно оценяване на постигнатото от тях качество на обучение;
6. мотивация на академичните ръководства чрез оценяване и рейтинг на специалностите, които те ръководят.

# VI. ПРИНЦИПИ НА ОЦЕНКАТА, КОНТРОЛА И УПРАВЛЕНИЕТО НА КАЧЕСТВОТО

Чл. 16. (1) Оценката на постигнатото качество се формира чрез анализ на получените данни от обратната връзка със студентите, преподавателите и потребителите на кадри.

(2) Всички установени пропуски и слабости се обсъждат в комисиите и органите по качеството, за да се установят несъответствия между изискванията в стандарта и актуалното състояние на качеството на обучение по специалността.

(3) Данните се получават от анкети проучвания сред обучавани, обучаващи и потребители, като се следи за тяхната представителност.

# VІІ. ЗАКЛЮЧИТЕЛНИ РАЗПОРЕДБИ

§ 1. Настоящият правилник влиза в сила след приемането му от Академичния съвет на МУ-София.  
 § 2. Внасянето на изменения в правилника става по реда на неговото приемане и утвърждаване.  
 § 3. Настоящият Правилник е приет на заседание на Академичния съвет на Медицински университет- София на 30.03.2023 г. / Протокол № 32 /